Halkopinon pitäminen talon seinän vieressä on omiaan vaarantamaan turvallisuuden – ja aiheuttamaan ongelmia vakuutusyhtiön kanssa.

Monella tontilla vallitsee laiton tilanne, josta omistaja ei välttämättä ole edes tietoinen. Suojaamatonta halkopinoa ei saa säilyttää asuintalon seinänvierustalla.

Pelastuslain mukaan helposti syttyvää materiaalia tai muuta tavaraa ei saa säilyttää ullakolla, kellarissa, rakennuksen alla tai sen välittömässä läheisyydessä niin, että siitä aiheutuu tulipalon syttymisen tai leviämisen vaaraa.

– Tiedän, että palotarkastajat katsovat näitä puupinoja rakennusten läheisyydessä ja yrittävät korjata tilannetta parempaan suuntaan, Suomen Pelastusalan Keskusjärjestö SPEKin turvallisuuspäällikkö Ilpo Leino kertoo Taloussanomille.

” Palotarkastajat katsovat näitä puupinoja rakennusten läheisyydessä.

Leino muistuttaa myös karuista seurauksista, jos halkopinoa ei sijoita tai suojaa asianmukaisesti – siis sen lisäksi, että talo voi palaa maan tasalle.

– Jos selviää, että palossa on mukana omaa huolimattomuutta, ei vakuutusyhtiö välttämättä suhtaudu korvaukseen varauksettomasti. Ehdot antavat mahdollisuuden alentaa tai evätä korvauksen. Se on se kaikkein huonoin tapa oppia.

Keskustele ajoissa

Ilpo Leinon mukaan lain tarkoituksena on ennen kaikkea estää tuhopolttoja, jossa puupinon sytyttäminen voi vahingossa tai tarkoituksellisesti johtaa palon leviämiseen taloon.

Halkopinolla tulee olla etäisyyttä asuinrakennuksesta vähintään kahdeksan metriä. Laki ei katso seinämateriaaleja. Esimerkiksi tiili tai puu ovat lain silmissä samanarvoisia.

Puupino seinän vieressä ei aina ole laiton. Jos puut on suojannut paloturvallisella kehikolla, ei niitä välttämättä tarvitse raahata muualle. Mutta jos et ole asiasta varma, kannattaa haloille etsiä suosiolla oma paikkansa etäämpänä talosta. Palotarkastajien mielipiteet ja näkemykset halkojen asiallisesta säilytyksestä nimittäin vaihtelevat suurestikin.

– Siitä on hyvä neuvotella paikallisen viranomaisen kanssa, että mitkä tulkitaan hyviksi ja toimiviksi ratkaisuiksi, entinen palotarkastaja Leino neuvoo.

Palotarkastaja voi tarvittaessa määrätä puupinon siirrettäväksi pois seinän läheisyydestä. Jos määräystä ei noudata, voi lopulta tulla kyseeseen uhkasakko.

Kuka tahansa voi valittaa

Onko puupinon säilyttäminen seinän vieressä sellainen asia, josta ilkikurinen naapuri voi valittaa viranomaiselle?

– Kyllä. Eikä sen tarvitse olla ilkikurinen naapuri, vaan esimerkiksi rivitalossa kaikki asukkaat ovat samassa veneessä. Yksi asukas voi vahingossa aiheuttaa vaivaa, joka pahimmillaan voi heijastua kaikille talon asukkaille. Tulipalon syttyessä kaikki rivitalon asunnot ovat nopeasti vaarassa, Leino vastaa.

– Tiedän, että näistä asioista saadaan aikaan muhevia naapuririitoja, mutta siellä voi olla taustalla ihan oikea huoli omasta turvallisuudesta.